Vrou kritiek ná perd-ongeluk, familie vra gebedeMarzanne Kuhn. Foto: Facebook. ŉ Geliefde juffrou van Wolmaransstad is in ŉ kritieke toestand ná sy Saterdagaand in ŉ fratsongeluk deur twee perde omgehardloop is. Jaco Pretorius (29), Marzanne Kuhn(28) se kêrel, het aan Maroela Media verduidelik wat gebeur het. “Twee van ons perde het op ons kleinhoewe in die pad voor ons huis gestaan. Ek het haar gevra om naby die huis se hek te gaan staan en hulle te keer. Ek het hulle solank gaan aankeer sodat hulle nie in die openbare pad beland nie. Hulle het omgedraai en huis se kant toe beweeg, dit was 20:30 Saterdagaand, so dit was al donker. Ek kan nie presies sê hoe ver voor my hulle was nie, maar hulle het na Marzanne toe gehardloop, teen haar vasgehardloop en haar omgestamp,” het Pretorius verduidelik. Die kleinhoewe is in Witpoort naby Wolmaransstad in Noordwes. Marzanne het agtertoe geval en haar kop gestamp. “Toe ek by haar kom, het sy my hand gedruk, maar was nie by haar volle bewussyn nie,” het Pretorius gesê. “Die perde is my werk, maar dit was haar stokperdjie.” Marzanne Kuhn. Foto: Facebook. Marzanne is daarna met ŉ ambulans na hul naaste hospitaal in Wolmaransstad geneem waar hulle haar gestabiliseer het. Sy is toe na ŉ privaat hospitaal in Klerksdorp geneem waar hulle ŉ skandering gedoen en haar onmiddellik na ŉ privaat hospitaal in Lenasia naby Johannesburg oorgeplaas het. “Ons het so 03:30 Sondag hier aangekom. Marzanne het bloeding aan die voorkant van haar brein en haar brein is ook geswel. Sy word nog nie wakker nie en reageer ook nie. Hulle doen môre weer skanderings en dan sal ons die plan van aksie kan bepaal,” het Pretorius gesê. Marzanne is aan ŉ ventilator gekoppel, maar haar liggaam reguleer wel self haar bloeddruk en hartklop. Marzanne en Jaco gaan al byna tien jaar uit. Sy word môre 29. “Die situasie lyk nou baie sleg, maar ek glo sy gaan volkome herstel. Ons wil graag vir mense vra om vir haar te bid. Ek gee nie om hoe lank dit vat nie, ons bid vir ŉ volkome herstel. Die eerste paar dae was baie erg, maar ek en haar ma, Elna, is hier by haar. Ons bly kalm ter wille van haar. Haar toestand is baie, baie kritiek.” Marzanne is ŉ graadeen-onderwyseres by die Laerskool Makwassie in Wolmaransstad.